[Video] Boer se ongewone ‘waghond’ maak opslaeLobengula buite Tobie Bird se huis. Foto: Verskaf Baie boere hou kwaai honde aan om hulle teen plaasaanvalle te beskerm, maar ŉ boer van die Hoopstad-distrik in die Vrystaat het ŉ stap verder gegaan om die veiligheid op sy plaas op te skerp. Snags loop ŉ volwasse leeumannetjie om Tobie Bird (46) en sy vrou, Christolien (31), se plaashuis om hulle teen aanvallers te beskerm. ŉ Video van Lobengula, die driejarige leeu, wat homself ewe voor die veiligheidshek op die stoep buite die huis tuismaak en deur die tralies deur Bird gevryf word, het die afgelope week soos ŉ veldbrand op sosiale media versprei. Die video is deur Tobie se vriend, Johan Frederik Lee, geneem en Lee vertel in die video dat Bird hierdie buitengewone maatreël moes instel om sy huis en gesin te beskerm. Lee is dieselfde man wat vroeër vanjaar in ŉ videoboodskap ŉ beroep gedoen het op Angus Buchan om ŉ massa-biddag vir die land te hou, wat uiteindelik tot die It’s Time-byeenkoms buite Bloemfontein gelei het wat deur honderde duisende mense bygewoon is. Bird het Dinsdag aan Maroela Media vertel hy boer al drie jaar lank met leeus op die plaas en dat hy vir Lobengula na die plaas gebring het toe hy een jaar oud was. Bird se pa het die bynaam Lobengula gehad, wat verwys na ŉ hoof van die Ndebele-stam. Die naam beteken “mans met die lang skilde”. Kort ná Lobengula se aankoms op die plaas, het Bird hom een oggend gevind waar hy bebloed in ŉ kamp gelê het nadat hy deur ander leeus aangeval en verskeur is. Ten spyte daarvan dat ŉ veearts aanbeveel het Lobengula moet van kant gemaak word, het Bird hom na sy motorhuis geneem waar hy drie maande lank aangesterk het. “Lobengula het een oggend uit die motorhuis gestrompel gekom en reguit op my afgestap en teen my geskuur en daarna teen my vrou gaan skuur. Ons het geskrik, want dit is immers ŉ wilde leeu, maar hy het niks aan ons gedoen nie. Sedertdien was hy nog altyd baie mak. Ons het hom nie aangeneem nie, hy het ons aangeneem,” sê Bird. Hy sê hy was ongeveer ŉ maand gelede in die hospitaal toe hy inligting van ŉ landelike veiligheidsgroep ontvang het dat sy plaas deur plaasaanvallers geteiken gaan word. Met sy aankoms by die huis was daar duidelike tekens dat ŉ plaasaanval beplan word, onder meer die hoofkragkabel wat by die kragboks buite die huis ontkoppel is. “Ek het geweet ek sal dadelik iets moet doen om die veiligheid op die plaas nog meer te verbeter. Ons is lief daarvoor om te kla en te sê die polisie doen niks om boere te beveilig nie, maar die polisie kan nie oral wees nie. Dit is die realiteit, die landelike gebiede is net te groot. Jy moet vir jou eie veiligheid verantwoordelikheid neem,” het Bird gesê. Lobengula hou wag buite Tobie Bird se huis. Foto: Verskaf Hy het toe besluit om Lobengula in die aande oop te maak om rondom die huis te loop. “Mense moet verstaan hoewel Lobengula mak is, gaan ons nooit uit as hy buite is nie,” sê Bird. ”Die enigste verskil tussen ŉ mak leeu en ŉ wilde leeu is dat ŉ mak leeu sy vrees vir mense verloor het. Dit maak hom eintlik nog gevaarliker as ŉ wilde leeu. As ons enigiets met Lobengula te doen het, is daar altyd ŉ hek of heining tussen ons. ŉ Leeu bly altyd ŉ wilde dier, maak nie saak hoe mak hy dalk mag voorkom nie.” Hy vertel dat Lobengula juis onlangs ŉ kameelperd op die plaas platgetrek het, ŉ duidelike teken dat hy steeds sy jaginstink het en geensins as ŉ troeteldier gesien moet word nie. Volgens Bird het hulle ŉ manier om Lobengula in en uit sy kamp te lok sonder dat hulle saam met hom in die kamp hoef te wees. Hy vertel dat Lobengula in die aande al om die huis loop en brul of op die stoep lê, byna asof hy weet hy moet die huis en sy inwoners oppas. “Hierdie plan is absoluut uit desperaatheid gebore en ek sou dit nie graag ŉ langtermyn maatreël wou maak nie, maar ons moet voorkomend optree. As jy ŉ leeu om jou huis het, sal plaasaanvallers beslis twee keer dink voordat hulle kies om jou plaas te teiken.” Bird het gesê vrese wat uitgespreek word dat Lobengula mettertyd gejag sal word, is heeltemal onnodig. “Hy is ŉ ongelooflike leeu. Ons het ŉ reël dat sodra ŉ leeu op hierdie plaas ŉ naam kry, sal hy op hierdie plaas van ouderdom doodgaan. Ek sal hom nie eens verkoop nie. Wanneer jy met leeus begin boer, is daar een aspek wat jy nie in aanmerking neem nie en dit is dat jy ŉ ongelooflike band bou met hierdie diere. Dit kom vanself. Hierdie leeu is ons lewe. Lobengula sal op dié plaas bly tot hy sy laaste asem uitblaas.” Twee video’s volg onderaan die berig: